На основу члана 27. став 10. Закона о jавној својини (''Службени гласник РС'', број 72/2011, 88/2013, 105/2014, 104/2016-др. Закон, 108/2016, 113/2017, 95/2018 и 153/2020 ), члана 23.став 3. и 25. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“, број 80/2021 – пречишћен текст) и члана 37. став 1. тачка 16) Статута Града Ниша („Сл.лист Града Ниша“, бр. 88/2008, 143/2016 и 18/2019),

Скупштина Града Ниша на седници од \_\_\_\_\_\_\_\_\_\_ 2021. године, доноси

**Р Е Ш Е Њ Е**

**I ПРЕНОСИ СЕ** право коришћења Основној школи „Радоје Домановић“ Ниш, ул. Генерала Милојка Лешјанина бр.49а, на непокретностима у јавној својини Града Ниша, на неодређено време и без накнаде и то на:

- згради основног образовања-основна школа „Радоје Домановић“ у ул. Генерала Милојка Лешјанина 49 у Нишу, површине у основи 1412 м2, спратности Пр+1, која се налази на катастарској парцели број 1143 КО Ниш-Бубањ и уписана је у В лист-1. део листа непокретности број 6415 КО Ниш-Бубањ, као објекат број 1;

-згради за спорт и физичку културу-спортска хала у ул. Генерала Милојка Лешјанина у Нишу, површине у основи 755 м2, спратности Пр+1, која се налази на катастарској парцели број 1143 КО Ниш-Бубањ и уписана је у В лист-1. део листа непокретности број 6415 КО Ниш-Бубањ, као објекат број 2;

У својству носиоца права коришћења Основна школа „Радоје Домановић“ Ниш користиће описане непокретности у складу са регистрованом делатношћу и позитивним законским прописима.

**II** Право коришћења нанепокретностима из става I овог решења преноси се Основној школи „Радоје Домановић“ Ниш, са правом држања и коришћења у складу са природом и наменом ствари, давања на коришћење другом носиоцу права коришћења, давања у закуп и управљања у складу са важећим Законом о јавној својини и другим законима и прописима и са правом уписа права коришћења у јавној књизи о непокретностима и правима на њима.

**III** Основна школа „Радоје Домановић“ Ниш, у обавези је да непокретности које су јој овим решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Основна школа „Радоје Домановић“ Ниш, нема право располагања у смислу Закона о јавној својини, предметним непокретностима, осим давања на коришћење другом носиоцу права коришћења и давања дела предметних непокретности у закуп, уз писану сагласност Градоначелника Града Ниша.

**IV** Обавезује се Основна школа „Радоје Домановић“ Ниш, да у року од 8(осам) дана, од дана пријема овог решења приступи закључењу Уговора о преносу права коришћења и управљања на непокретностима у јавној својини Града Ниша, којим ће се ближе регулисати међусобна права и обавезе Града Ниша и Основне школе „Радоје Домановић“ Ниш.

**V** Oво решење је коначно и исто објавити у „Службеном листу Града Ниша“.

**Број:\_\_\_\_\_\_\_\_\_\_**

**У Нишу,\_\_\_\_\_\_\_2021.године**

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

О Б Р А З Л О Ж Е Њ Е

Основна школа „Радоје Домановић“ Ниш, обратила се Градској управи за имовину и одрживи развој Града Ниша, захтевом број 60-431/21 од 20.5.2021. године, за пренос права коришћења на непокретностима у јавној својини Града Ниша које се налазе на кат. парцели број 1143 КО Ниш-Бубањ у ул. Генерала Милојка Лешјанина у Нишу, које школа користи ради обављања регистроване делатности.

У поступку спроведеном по поднетом захтеву, увидом у лист непокретности број 6415 КО Ниш-Бубањ утврђено је да је право јавне својине Града Ниша уписано на објектима-згради основног образовања и згради за спорт и физичку културу постојећим на кат. парцели број 1143 КО Ниш-Бубањ, ближе описаним у диспозитиву овог решења.

Одредбама члана 18. став 1. Закона о jавној својини (''Службени гласник РС'', број 72/11, 88/13, 105/14,104/2016-др. Закон, 108/2016, 113/17 и 95/2018), прописано је да су носиоци права јавне својине Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајине, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини, које су им пренете на коришћење.

Чланом 24. Закона о jавној својини (''Службени гласник РС'', број 72/2011, 88/2013 и 105/2014,104/2016-др. Закон, 108/2016, 113/17, 95/2018 и 153/2020), утврђено је да носиоци права коришћења из члана 18. овог закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

Полазећи од чињенице да је Град Ниш оснивач Основне школе „Радоје Домановић“ Ниш, решењем број 13774/1-62 од 31.3.1962.године, као и да школа као установа, у складу са важећим Законом о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су испуњени услови прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша („Сл.лист Града Ниша“, број 5/2018 – пречишћен текст, 26/2018 и 18/2019), на основу којих Град Ниш као носилац права јавне својине преноси на неодређено време и без накнаде право коришћења са правом управљања - Основној школи „Радоје Домановић“ Ниш, ради обављања регистроване делатности, на непокретностима наведеним у ставу I диспозитива овог решења, које школа користи ради обављања образовно-васпитне делатности и на којима је уписано право јавне својине Града Ниша.

Полазећи од напред цитираних одредби Закона о jавној својини и Одлуке о прибављању, располагању и управљању стварима у јавној својини Града Ниша, утврђено је да су испуњени услови за пренос права коришћења на објекту основног образовања и објекту за спорт и физичку културу Основној школи „Радоје Домановић“ Ниш, те је одлучено као у диспозитиву овог решења. За спровођење овог решења није потребно ангажовање додатних средстава буџета Града Ниша.

**ГРАДСКА УПРАВА ЗА ИМОВИНУ**

**И ОДРЖИВИ РАЗВОЈ**

**ВД ЗАМЕНИКА НАЧЕЛНИКА**

**Милан Николић**